**PRESSEMEDDELELSE – torsdag d. 5. maj 2022**

**MITSUBISHI SPACE STAR – Danske priser på den store lille japaner**

* **Opdateret Space Star kommer til Danmark - premiere i Danmark til august**
* **Danmarks billigste 5-personers bil – startprisen bliver 118.995 kroner**
* **Space Star – en stor lille bil**
* **Mulighed for masser af udstyr**
* **5 års garanti – sikkert og forudsigeligt ejerskab**
* **Fra én til fire biler i modelprogrammet**

Mitsubishi introducerer den faceliftede og opdaterede Mitsubishi Space Star til det danske marked. Den lille Japaner kan bryste sig af, at være Danmarks billigste 5-personers bil med en startpris på knapt 119.000 kroner. Space Star er den første af tre nye Mitsubishi modeller, der kommer i 2022 og 2023. Til foråret 2023 kommer en helt ny udgave af den populære mini-SUV ASX og til efteråret 2023, bliver Mitsubishi-modelprogrammet forøget yderligere i form af den nye Colt. Til den tid vil Mitsubishi have fire biler i modelprogrammet.

Space Star kommer med en 1,2 liters benzinmotor med 71 hestekræfter, og kan fås i fem udstyrsvarianter med enten manuelt eller automatgear. Priserne starter fra 118.995 kroner for en INFORM og slutter ved 154.995 kroner for topmodellen INTENSE. Men det er COSMIC udstyrsniveauet til 134.995 kroner, Mitsubishi Danmark har størst forventninger til. Automatgear koster 25.000 kroner.

Space Star er en stor lille bil og kan med tre nakkestøtter og tre sikkerhedsseler på bagsædet kalde sig en fem-personers bil. Den er blevet længere i forhold til forgængeren og sammen med en højere kabine end mange tilsvarende biler, er Space Star faktisk rummelig, taget sin størrelse i betragtning.

Mitsubishi Space Star er også blevet opgraderet i interiøret. Foruden bedre polstrede sæder til gavn for komforten, har man nu blandt andet mulighed for en 7” touchskærm med Apple CarPlay og Android Auto, bakkamera, 15” alufælge og elektriske ruder for og bag.

Mitsubishi er kendt for at bygge solide biler og her er Space Star ingen undtagelse. Dørene er tunge og solide, og bilen bærer præg at den velkendte japanske samlekvalitet. På trods af dette og bilens opdaterede egenskaber, vejer den kun mellem 865 og 910 kilo, alt efter udstyrsvariant.

Sebastian Vogt, Head of Sales og Aftermarket hos Mitsubishi i Danmark, glæder sig til at præsentere den lille Mitsubishi til danskerne:

*”Vi glæder os til at Space Star kommer til Danmark. Vi synes selv, at vi har prissat den skarpt som Danmarks billigste 5-personers bil. Det er for segmentet en stor bil, der er solidt bygget og har Mitsubishis velkendte 5 års garanti. Tilsammen sikrer det kunden en stærk kombination af meget bil for pengene, driftssikkerhed og ikke mindst ekstra tryghed de første fem år, så ejerskabet bliver så sikkert og forudsigeligt som muligt”.*

Space Star bliver Mitsubishis anden model i Danmark frem mod 2023, hvor hele to nye Mitsubishi-modeller ser dagens lys i form af ASX og Colt. Mitsubishi har indtil nu haft Eclipse CROSS PHEV (plug-in hybrid) som eneste model. Den er prissat skarpt i forhold til markedet, og er en af de få plug-in hybrider på det danske marked, der kan leveres omgående. Så Mitsubishi i Danmark har store forventninger til fremtiden.